CELEX: 32016R0669
Language: et
Date: 2016-04-28 00:00:00
Title: Komisjoni rakendusmäärus (EL) 2016/669, 28. aprill 2016, millega muudetakse rakendusmäärust (EL) nr 808/2014 seoses maaelu arengu programmide muudatuste ja sisuga, kõnealuste programmide avalikustamisega ning loomühikutesse ümberarvutamise määradega

29.4.2016   
            
            
               ET
            
            
               Euroopa Liidu Teataja
            
            
               L 115/33
            
         KOMISJONI RAKENDUSMÄÄRUS (EL) 2016/669,
   28. aprill 2016,
   millega muudetakse rakendusmäärust (EL) nr 808/2014 seoses maaelu arengu programmide muudatuste ja sisuga, kõnealuste programmide avalikustamisega ning loomühikutesse ümberarvutamise määradega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (1) eriti selle artikli 8 lõiget 3, artikleid 12 ja 41 ning artikli 66 lõiget 5,
   ning arvestades järgmist:
   
               (1)
            
            
               Komisjoni rakendusmääruse (EL) nr 808/2014 (2) artikli 4 lõikes 2 on sätestatud, kui palju maaelu arengu programmide muudatusi võivad liikmesriigid komisjonile esitada. Kui toetust antakse rahastamisvahendi vormis, tuleks kohaldada erieeskirju, et liikmesriigid saaksid rahastamisvahendi rakendamise suhtes olla paindlikud. Seetõttu ei peaks programmimuudatuste maksimaalne arv kehtima rahastamisvahendite kavandamisega seotud muudatuste suhtes.
            
         
               (2)
            
            
               Rakendusmääruse (EL) nr 808/2014 artiklis 9 on kehtestatud ühikute teisendamise eeskirjad, sealhulgas sätted eri loomaliikide loomühikutesse ümberarvutamise määrade kohta. Tuleks selgitada, et selliseid ümberarvutamise määrasid kohaldatakse mitte ainult seoses kohustusega kasvatada põllumajanduse jaoks kadumisohus olevaid kohalikke tõuge, vaid kõigi määruse (EL) nr 1305/2013 artiklite 28, 29 ja 34 kohaste kariloomadega seotud kohustuste suhtes.
            
         
               (3)
            
            
               Rakendusmääruse (EL) nr 808/2014 I lisa 1. osa punkti 8 alapunktis 2 ja 2. osa punkti 5 alapunktis 2 on sätestatud teatavad eeskirjad meetmete kirjeldamiseks maaelu arengu programmides ja riiklikes raamistikes. Kui toetust antakse rahastamisvahendi vormis, tuleks kohaldada erieeskirju, et liikmesriigid saaksid rahastamisvahendi rakendamise suhtes olla paindlikud.
            
         
               (4)
            
            
               Rakendusmääruse (EL) nr 808/2014 II lisas on kindlaks määratud artiklis 9 osutatud loomühikutesse ümberarvutamise määrad ja sätestatud, et ümberarvutusmäärasid võib suurendada kõigi tabelis esitatud loomaliikide puhul ja vähendada muude kodulindude puhul, võttes arvesse teaduslikke tõendeid, mida tuleb maaelu arengu programmides selgitada ja nõuetekohaselt põhjendada. Liikmesriikidel peaks olema võimalus vähendada loomühikutesse ümberarvutamise määrasid mitte üksnes muude kodulindude puhul, vaid ka kõigi tabelis esitatud loomaliikide puhul, kui see on teaduslike tõenditega põhjendatud.
            
         
               (5)
            
            
               Rakendusmääruse (EL) nr 808/2014 III lisa 1. osa punktis 2.2 on kehtestatud teavitamis- ja avalikustamismeetmete miinimumnõuded, mida toetusesaajad peavad meetmete rakendamisel järgima. Punkti 2.2 alapunktis b on sätestatud erinõuded sõltuvalt avaliku sektori kogutoetusest. Selleks et tagada proportsionaalsed ja ühtlustatud nõuded, tuleks kehtestada ühine künnis 50 000 eurot. Lisaks võttes arvesse pindalapõhiste ja loomadega seotud meetmete ning muude, investeeringutega mitteseotud meetmete eripära, peaks liikmesriikidel olema lubatud otsustada, kas teavitamiskohustus hõlmab ka kõnealuseid meetmeid.
            
         
               (6)
            
            
               Seepärast tuleks rakendusmäärust (EL) nr 808/2014 vastavalt muuta.
            
         
               (7)
            
            
               Käesoleva määrusega ette nähtud meetmed on kooskõlas maaelu arengu komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärust (EL) nr 808/2014 muudetakse järgmiselt.
   
               1)
            
            
               Artikli 4 lõike 2 kolmandale lõigule lisatakse punkt e:
               
                           „e)
                        
                        
                           määruse (EL) nr 1303/2013 artiklis 37 osutatud rahastamisvahendiga seotud muudatuste korral.“
                        
                     
         
               2)
            
            
               Artikkel 9 asendatakse järgmisega:
               „Artikkel 9
               1.   Kui määruse (EL) nr 1305/2013 artiklite 28, 29 ja 34 kohased kohustused on seotud loomühikutega, kohaldatakse loomühikutesse ümberarvutamiseks II lisas eri loomaliikide kaupa sätestatud määrasid.
               2.   Kui määruse (EL) nr 1305/2013 artiklite 28, 29 ja 34 kohaseid kohustusi väljendatakse muudes ühikutes kui need, mis on sätestatud kõnealuse määruse II lisas, võivad liikmesriigid arvutada toetusmakseid kõnealuste muude ühikute alusel. Sel juhul tagavad liikmesriigid, et järgitakse EAFRD toetuse saamise tingimustele vastavaid aastaseid maksimumsummasid, mis on sätestatud kõnealuses lisas.
               3.   Määruse (EL) nr 1305/2013 artiklite 28, 29 ja 34 kohaseid toetusi ei anta loomühiku kohta, välja arvatud toetused, mis on seotud kõnealuse määruse artikli 28 lõike 10 punktis b osutatud kohustusega kasvatada põllumajanduse jaoks kadumisohus olevaid kohalikke tõuge.“
            
         
               3)
            
            
               I lisa muudetakse vastavalt käesoleva määruse I lisale.
            
         
               4)
            
            
               II lisa asendatakse käesoleva määruse II lisaga.
            
         
               5)
            
            
               III lisa muudetakse vastavalt käesoleva määruse III lisale.
            
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. aprill 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 487.
   
      (2)  Komisjoni 17. juuli 2014. aasta rakendusmäärus (EL) nr 808/2014, milles sätestatakse Euroopa Parlamendi ja nõukogu määruse (EL) nr 1305/2013 (Euroopa Maaelu Arengu Põllumajandusfondist (EAFRD) antavate maaelu arengu toetuste kohta) rakenduseeskirjad (ELT L 227, 31.7.2014, lk 18).
   
      I LISA
      Määruse (EL) nr 808/2014 I lisa muudetakse järgmiselt.
      
                  1)
               
               
                  1. osa punkti 8 alapunkti 2 alapunkt c asendatakse järgmisega:
                  
                              „c)
                           
                           
                              ulatus, toetusmäär, rahastamiskõlblikud toetusesaajad, ja kui see on asjakohane, siis summa või toetuse arvutamise metoodika allmeetme kaupa ja/või vajaduse korral tegevuse liigi kaupa. Iga tegevusliigi kohta täpsustatud rahastamiskõlblikud kulud, rahastamiskõlblikkuse tingimused, kohaldatavad summad ja toetusmäärad ning valikukriteeriumide määramise põhimõtted. Kui toetust antakse määruse (EL) nr 1303/2013 artikli 38 lõike 4 esimese lõigu punktide a ja b kohaselt rakendatud rahastamisvahendile, esitada rahastamisvahendi liigi kirjeldus, lõplike toetusesaajate üldkategooriad, rahastamiskõlblike kulude üldkategooriad, toetuse ülemmäär ja valikukriteeriumide määramise põhimõtted.“
                           
                        
            
                  2)
               
               
                  2. osa punkti 5 alapunkti 2 alapunkt c asendatakse järgmisega:
                  
                              „c)
                           
                           
                              ulatus, toetusmäär, rahastamiskõlblikud toetusesaajad, ja kui see on asjakohane, siis summa või toetuse arvutamise metoodika allmeetme kaupa ja/või vajaduse korral tegevuse liigi kaupa. Iga tegevusliigi kohta täpsustatud rahastamiskõlblikud kulud, rahastamiskõlblikkuse tingimused, kohaldatavad summad ja toetusmäärad ning valikukriteeriumide määramise põhimõtted. Kui toetust antakse määruse (EL) nr 1303/2013 artikli 38 lõike 4 esimese lõigu punktide a ja b kohaselt rakendatud rahastamisvahendile, esitada rahastamisvahendi liigi kirjeldus, lõplike toetusesaajate üldkategooriad, rahastamiskõlblike kulude üldkategooriad, toetuse ülemmäär ja valikukriteeriumide määramise põhimõtted.“
                           
                        
            
   
      II LISA
      
         
            „II LISA
            
               Loomade loomühikutesse (LÜ) ümberarvutamise määrad (artikli 9 lõiked 1 ja 2)
            
            
                        
                                    (1)
                                 
                                 
                                    Pullid, lehmad ja muud üle kahe aasta vanused veised ning üle kuue kuu vanused hobuslased
                                 
                              
                     
                        1,0 LÜ
                     
                  
                        
                                    (2)
                                 
                                 
                                    Kuus kuud kuni kaks aastat vanad veised
                                 
                              
                     
                        0,6 LÜ
                     
                  
                        
                                    (3)
                                 
                                 
                                    Alla kuue kuu vanused veised
                                 
                              
                     
                        0,4 LÜ
                     
                  
                        
                                    (4)
                                 
                                 
                                    Lambad ja kitsed
                                 
                              
                     
                        0,15 LÜ
                     
                  
                        
                                    (5)
                                 
                                 
                                    Aretusemised > 50 kg
                                 
                              
                     
                        0,5 LÜ
                     
                  
                        
                                    (6)
                                 
                                 
                                    Muud sead
                                 
                              
                     
                        0,3 LÜ
                     
                  
                        
                                    (7)
                                 
                                 
                                    Munakanad
                                 
                              
                     
                        0,014 LÜ
                     
                  
                        
                                    (8)
                                 
                                 
                                    Muud kodulinnud
                                 
                              
                     
                        0,03 LÜ
                     
                  
                        Käesolevas tabelis esitatud loomade liikide või alamliikide puhul võib loomühikutesse arvutamise määrasid erandkorras suurendada või vähendada, võttes arvesse teaduslikke tõendeid, mida tuleb maaelu arengu programmides selgitada ja nõuetekohaselt põhjendada.
                        Erandkorras võib lisada muid loomaliike. Kõigi selliste liikide loomühikutesse ümberarvutamise määrade kehtestamisel võetakse arvesse konkreetseid asjaolusid ja teaduslikke tõendeid, mida tuleb maaelu arengu programmides selgitada ja nõuetekohaselt põhjendada.“
                     
                  
      
   
   
      III LISA
      Määruse (EL) nr 808/2014 III lisa 1. osa punkti 2.2 alapunkt b asendatakse järgmisega:
      
         
                     „b)
                  
                  
                     punkti c alla mittekuuluvate tegevuste puhul, millele antav avaliku sektori toetus kokku ületab 50 000 eurot, paigutatakse üldsusele hõlpsasti nähtavasse kohta vähemalt üks plakat (vähemalt suuruses A3) või selgitav tahvel, millel on teave projekti kohta, tõstes esile liidu rahalist toetust. Liikmesriigid võivad siiski otsustada, et seda nõuet ei kohaldata või et künnist suurendatakse määruse (EL) nr 1305/2013 artikli 21 lõike 1 punktide a ja b kohaste tegevuste (seoses saamata jäänud tulu ja hoolduskuludega) ning artiklite 28–31, 33, 34 ja 40 kohaste tegevuste puhul. Liikmesriigid võivad ka otsustada, et seda nõuet ei kohaldata või et künnist suurendatakse tegevuste puhul, mis ei ole seotud investeeringuga, kuna rahastatud tegevuse laad ei võimalda leida plakati või tahvli jaoks sobivat asukohta. Selgitav tahvel paigaldatakse ka LEADERi raames rahastatavate kohalike tegevusrühmade asukohta;“.